*****

ΚΑΝΟΝΙΣΜΟΣ (ΕΟΚ) αριθ. 578/90 ΤΗΣ ΕΠΙΤΡΟΠΗΣ

της 7ης Μαρτίου 1990

για την τροποποίηση του κανονισμού (ΕΟΚ) αριθ. 1183/86 για τη θέσπιση των λεπτομερειών του καθεστώτος ελέγχου των τιμών και ποσοτήτων που διατίθενται στην κατανάλωση στην Ισπανία όσον αφορά ορισμένα προϊόντα του τομέα των λιπαρών ουσιών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 475/86 του Συμβουλίου της 25ης Φεβρουαρίου 1986 για τη θέσπιση των γενικών κανόνων του καθεστώτος ελέγχου των τιμών και ποσοτήτων που διατίθενται στην κατανάλωση στην Ισπανία όσον αφορά ορισμένα προϊόντα του τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 387/90 (2), και ιδίως το άρθρο 16,

Εκτιμώντας:

ότι ο κανονισμός (ΕΟΚ) αριθ. 475/86, όπως τροποποιήθηκε από τον κανονισμό (ΕΟΚ) αριθ. 198/90 (3), προβλέπει τη δυνατότητα χορήγησης αντισταθμιστικής ενίσχυσης για τους ηλιόσπορους που χρησιμοποιούνται στην παραγωγή ελαίου που προορίζεται για ορισμένες βιομηχανίες ειδών διατροφής, εντός των ορίων του θετικού υπολοίπου του προϋπολογισμού·

ότι πρέπει, επομένως, να προσαρμοστεί ανάλογα ο κανονισμός (ΕΟΚ) αριθ. 1183/86 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 3474/89 (5)·

ότι, για να διασφαλιστεί ο προορισμός του ηλιανθελαίου που έχει λάβει την αντισταθμιστική ενίσχυση, πρέπει να καταχωρηθεί έγκριση για τις εγκαταστάσεις όπου χρησιμοποιείται, και να καθιερωθεί η σύσταση εγγύησης μεταποίησης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1183/86 τροποποιείται ως εξής:

1. Στο άρθρο 13, η παράγραφος 2 αντικαθίσταται από το ακόλουθο κείμενο:

«2. Η ενίσχυση χορηγείται κατόπιν αιτήσεως του ενδιαφερομένου σύμφωνα με τις λεπτομέρειες που προβλέπονται στον κανονισμό (ΕΟΚ) αριθ. 2681/83· ωστόσο, στους όρους πληρωμής της ενίσχυσης που αναφέρεται στο άρθρο 25 παράγραφος 2 του εν λόγω κανονισμού, προστίθεται:

- είτε η διαπίστωση της εξαγωγής της ποσότητας λαδιού, που σύμφωνα με το παράρτημα ΙΙ του παρόντος κανονισμού, είναι ισοδύναμη με τους σπόρους,

- είτε η διαπίστωση της παράδοσης, μετά από πώληση, σε συγκεκριμένη εγκατάσταση που αναφέρεται στο άρθρο 13α, της ποσότητας του λαδιού που είναι ισοδύναμη, σύμφωνα με το παράρτημα ΙΙ του παρόντος κανονισμού, με τους εν λόγω σπόρους, και η σύσταση της εγγύησης που αναφέρεται στο άρθρο 13α παράγραφος 3.

Για τους εν λόγω σπόρους, το βάρος που λαμβάνεται υπόψη είναι αυτό που καθορίζεται σύμφωνα με τη μέθοδο του παραρτήματος Ι του κανονισμού (ΕΟΚ) αριθ. 2681/83.»

2. Παρεμβάλλεται το ακόλουθο άρθρο 13α:

«Άρθρο 13α

1. Η χρησιμοποίηση του ηλιανθελαίου που προέρχεται από σπόρους που έλαβαν την αντισταθμιστική ενίσχυση για την παρασκευή προϊόντων που υπάγονται στους κωδικούς ΣΟ 1516, 1517 και 2103 90 90 πρέπει να πραγματοποιείται σε εγκεκριμένη εγκατάσταση.

2. Μια εγκατάσταση θεωρείται εγκεκριμένη όταν:

α) διαθέτει κατάλληλες τεχνικές εγκαταστάσεις·

β) διαθέτει χώρους που επιτρέπουν την απομόνωση και την αναγνώριση των αποθεμάτων ελαίων και λιπαρών ουσιών·

γ) αναλαμβάνει την υποχρέωση να τηρεί συνεχώς βιβλία που δείχνουν τις ποσότητες ηλιανθέλαιου που χρησιμοποιούνται καθώς και τις ποσότητες, τη σύνθεση και την περιεκτικότητα σε ηλιανθέλαιο των λαμβανομένων προϊόντων, την ημερομηνία εξόδου των προϊόντων και τα ονόματα και τις διευθύνσεις των αγοραστών που επιβεβαιώνονται με τα δελτία παράδοσης και τα τιμολόγια,

και

δ) αναλαμβάνει την υποχρέωση να διαβιβάζει στον οργανισμό, ο οποίος είναι επιφορτισμένος με τον έλεγχο, το πρόγραμμα παρασκευής ανά παρτίδα σύμφωνα με τους όρους που καθορίζει το κράτος μέλος.

Η έγκριση αποσύρεται στην περίπτωση που οι διατάξεις του παρόντος άρθρου δεν τηρούνται. Η έγκριση μπορεί επίσης να αποσυρθεί εφόσον διαπιστωθεί ότι η εγκατάσταση δεν έχει τηρήσει άλλη υποχρέωση που απορρέει από τον παρόντα κανονισμό.

Κατόπιν αιτήσεως της εγκατάστασης, η έγκριση μπορεί να επαναχορηγηθεί μετά την πάροδο τουλάχιστον εξαμήνου και μετά από εμπεριστατωμένο έλεγχο.

3. Πριν από την παράδοση σε εγκεκριμένη εγκατάσταση του ηλιανθέλαιου που προέρχεται από σπόρους που έτυχαν της αντισταθμιστικής ενίσχυσης, η επιχείρηση που το χρησιμοποιεί συστήνει εγγύηση μεταποίησης στον αρμόδιο οργανισμό. Η κύρια απαίτηση κατά την έννοια του άρθρου 20 παράγραφος 2 του κανονισμού (ΕΟΚ) αριθ. 2220/85 που συνδέεται μ' αυτήν την εγγύηση είναι η χρησιμοποίηση του ελαίου στα προϊόντα που αναφέρονται στην παράγραφο 1 και η προσκόμιση των αποδείξεων στις 31 Δεκεμβρίου 1990 το αργότερο.

Το ποσό της εγγύησης είναι 9 000 πεσέτες ανά 100 χιλιόγραμμα ηλιανθέλαιου, εκφρασμένες σε ισοδύναμο ακατέργαστου ελαίου. Κατά περίπτωση, ο συντελεστής ισοδυναμίας που εφαρμόζεται μεταξύ του ακατέργαστου ελαίου και του εξευγενισμένου ελαίου είναι 0,96.

4. Η Ισπανία λαμβάνει τα αναγκαία μέτρα ελέγχου για να διασφαλίζει την ορθή εφαρμογή των διατάξεων του παρόντος άρθρου. »

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Μαρτίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 53 της 1. 3. 1986, σ. 47.

(2) ΕΕ αριθ. L 42 της 16. 2. 1990, σ. 8.

(3) ΕΕ αριθ. L 22 της 27. 1. 1990, σ. 1.

(4) ΕΕ αριθ. L 107 της 24. 4. 1986, σ. 17.

(5) ΕΕ αριθ. L 337 της 21. 11. 1989, σ. 19.